Tobija (Šarić)/Glava 6.
1 Tako zaputi Tobija. Pas pođe za njim. Prvu večer stade na Tigrisu.

2 Kad sade da opere sebi noge, izađe najednom velika riba i htjede ga proždrijeti.

3 Tobija se prepade od nje i povika iza glasa: »Gospodaru, hoće na me!«
 
4 A anđeo mu reče: »Uhvati je za škrgu i privuci je k sebi !« On to učini i izvuče ribu na suho. Ona se je koprcala pred nogama njegovim.

5 Tada mu reče anđeo: »Raspori tu ribu! Njezino srce, njezinu žuč i jetra spremi sebi; jer se to može upotrijebiti kao lijekovi korisni!«

6 On to učini i ispeče meso njezino. Uzeše to sa sobom na put. Ostalo posoliše, da imadnu dosta, dok stignu u grad Rages u Mediji.

7 Kasnije zapita Tobija anđela: »Molim te, brate Azarija, pa kaži mi, kakav to lijek ima ono, što si mi rekao da sačuvam sebi?«

8 Anđeo mu odgovori: »Ako metneš komadić srca njezina na žeravicu, dim od njega rastjera svaku vrstu zlih duhova od čovjeka i od žene, da više ne pristupe k njima.

9 A žuč se upotrijebi, da se namažu oči, u kojima su bijele pjege, pa će se stim iscijeliti.«

10 Tobija ga upita: »Gdje ćemo prenoćiti?«

11 Anđeo odgovori: »Stanuje ovdje čovjek po imenu Raguel, daljni tebi rođak. U njega ima kći po imenu Sara. Osim nje nema ni sina ni kćeri.

12 Tebi pripada sav imetak njezin. Treba da je uzmeš za ženu.

13 Prosi je dakle u oca njezina, i on će ti je dati za ženu!«

14 Tobija odvrati: »čujem, da je bila udata za sedam muževa, pa su pomrli. I čuo sam, da ih je zao duh pobio.

15 Zato se bojim, moglo bi se i meni tako dogoditi; a kako sam jedinac u roditelja svojih, oborio bih sjedine njihove od tuge u grob.«

16 Tada mu reče anđeo Rafael: »Čuj me, i kazat ću ti, nad kojim ljudima ima vlast zao duh!

17 Ima ih, koji se tako žene, da protjeraju Boga iz srca svojega i kao nerazumni konji i mazgovi ugađaju samo svojoj pohoti. Nad takvima ima zao duh vlast.

18 A kad ti uzmeš Saru za ženu i stupiš u zaručnu ložnicu, tri se dana uzdrži i posveti se s njom samo molitvi!

19 Prve noći zapali riblja jetra, tada će pobjeći zao duh!

20 Druge noći bit ćeš pripušten zajednici patrijara.

21 Treće noći dobit ćeš blagoslov, da dobijete zdravu djecu.

22 Kad prođe treća noć, uzmi djevojku u strahu Gospodnjem k sebi, više iz čežnje za djecom, negoli gonjen požudom, da dobiješ među potomstvom Ahrahamovim blagoslov u djeci!«

Tobija (Šarić)